АҞӘА, цәыббра 3 - Sputnik. Аԥсны Аҳәынҭқарра Ахада Аслан Бжьаниа Аԥсныҟа усуратә ныҟәарала иааны иҟоу Урыстәылатәи Афедерациа аекономикатә ҿиара аминистр ихаҭыԥуаҩ Дмитри Вольвачи, Аенергетика аминистр ихаҭыԥуаҩ Евгени Грабчаки дырԥылеит. Абри атәы аанацҳауеит ахада исаит.
Аҳәынҭқарра Ахада Урыстәыла анапхгара иҭабуп ҳәа реиҳәеит иҟарҵо ацхыраареи адгылареи рзы. Иазгәеиҭеит хырхарҭарацәалатәи арратә госпиталь ҩынтәны Аԥсныҟа ишаахьоу ацхыраара аҟаҵаразы.
Бжьаниа иҳәеит убасгьы ҩынтәуп авирус иаҿагыло авакцина ҳауеижьҭеи, аха авакцина азҵаара макьанагьы атәылаҿы изҵаара хаданы иқәгылоуп ҳәа.
"Урыстәыла Ахада иусбарҭеи Агәабзиарахьчара аминистрреи рыҟны иҟоу ауадаҩра атәы рдыруеит, цәыббрамзазы авакцина анаҩстәи апартиа Аԥсныҟа иаартә еиԥш адгылара ҳашәҭар, даара иҭабуп ҳәа шәаҳҳәон", - ҳәа азгәеиҭеит Ахада.
Бжьаниа далацәажәеит ааигәа Аԥсны аҭыԥ змаз аԥсабаратә рыцҳарақәа рызҵаарагьы.
"Сынтәа даҽа аамҭанык еиԥшымкәа мҽхакы ҭбаала аԥсабаратә рыцҳарақәа ҟалеит. Ҳарҭ уи иаҳзаанагаз аԥхасҭа аихшьаала уажәшьҭа ахыркәшарахь инаҳгоит. Азгәаҭақәа иҟоу рыла иартәо ахарџь Аԥсназы имаҷым. Урыстәылатәи аган иалшо ацхырааразы иҭабуп ахаҳҳәаауан", - иҳәеит Бжьаниа.
Ахада ипресс-маҵзура ишаанацҳауа ала, аиԥылараҟны ирзааҭгылан зыӡбара аҭаху апроблемақәа жәпакы, амҩатә инфраструктура, афымцамчы, аӡымҩангагақәа, аҳаиртә баӷәаза аиҭашьақәыргылареи рхархәареи, амшынтә еимадара, абзазаратә цәынха кьакьақәа аус рыдулара, ақьырсиантә культуратә баҟақәа реиҭашьақәыргылара, ашәахтә хырхарҭа иадҳәалоу азҵаарақәа, аҳәынҭқарратә ҳәааҿы иҟоу аҭагылазаашьа уҳәа, убас егьырҭгьы.
Урыстәылатәи Афедерациа аекономикатә ҿиара аминистр ихаҭыԥуаҩ Дмитри Вольвач аԥсуа ган иҟанаҵаз асасдкыларазы иҭабуп ахҳәааны, иазгәеиҭеит урыстәылатәи аган азҿлымҳара шанаҭо иагьшазыхиоу аԥсны-урыстәылатәи аизыҟазаашьақәа есааира рырҭбаареи рырӷәӷәареи.
Иара далацәажәеит аделегациа шаҭааз еиуеиԥшым аобиектқәа.
"Аҟәаҟа амҩа ҳахьықәыз џьара-џьара ҳаангыланы ахыбрақәа ҳрыхәаԥшит. Урҭ рахьтә иҟоуп агәахәара узҭо, имҩаԥгаз аусурақәа ирыбзоураны акультуратә ҭынхақәеи афымцамч аобиектқәеи рӷәӷәоуп. Еилкаауп, аԥхьаҟа аус зыдулатәу шыҟоу, урҭ ахыбрақәа раԥхьа иргыланы аԥхьаҟатәи апрограмма иалаҵатәхоит, мамзаргьы зынагӡара иаҿу апрограмма иазоужьу афинансқәа ирыцҵахоит", - иҳәеит иара.
Вольвач иазгәеиҭеит ашықәсбжазы атәылақәа ирыбжьаз атауареикәшара урыстәылатәи аҳазалхра азгәаҭала иартәеит 143 миллион доллар, ари 43% ала еиҳауп ҵыԥхтәи ашықәс аасҭа ҳәа.
Урыстәылатәи Афедерациа аекономикатә ҿиара аминистрреи Аенергетика аминистрреи рделегациа Аԥсны иҟан ари ашықәс мшаԥымзазы, Аинвестпрограмма аԥарақәа рыла аремонт ззыҟарҵо аобиектқәа ргәаҭаразы.